1) ความเสี่ยงในการประกอบธุรกิจ

 ความผันผวนของรายได้ค่าเช่า

สภาวะเศรษฐกิจของประเทศที่ไม่แน่นอนอาจส่งผลกระทบต่อรายได้จากการให้เช่าพื้นที่ในศูนย์การค้าในอนาคต
โดยหากสภาวะเศรษฐกิจของประเทศตกต่ำลงผู้ประกอบการบางรายอาจมีปัญหาในการดำเนินธุรกิจจนต้องคืนพื้นที่เช่าให้แก่บริษัท
ส่งผลให้อัตราการเช่าพื้นที่ของบริษัทลดลงได้
หรือบริษัทอาจต้องลดอัตราเช่าลงเพื่อเป็นการช่วยเหลือร้านค้า
สิ่งเหล่านี้เป็นปัจจัยที่อาจทำให้รายได้ค่าเช่าของบริษัทลดลง

อย่างไรก็ตามแม้ว่าภาวะเศรษฐกิจไทยในปี 2545 จะไม่ฟื้นตัวอย่างเต็มที่
เนื่องมาจากปัจจัยจากภายนอกประเทศ ทั้งการก่อการร้าย และสงครามที่อาจเกิดขึ้น
แต่บริษัทยังสามารถเพิ่มอัตราการเช่าโดยเฉลี่ยได้โดยปัจจุบันอยู่ในระดับมากกว่า 95%
และยังสามารถปรับเพิ่มค่าเช่าได้ในหลายโครงการ
นอกจากนี้ยังมีการพัฒนาและปรับปรุงศูนย์การค้าอย่างต่อเนื่อง เช่น การเปิดโรงหนัง Major
Cineplex ที่เซ็นทรัลพลาซา รัชดา พระราม3 และเซ็นทรัล ซิตี้ บางนา
และการปรับปรุงพื้นที่สวนสนุกภายในชั้น 6-7 ของโครงการเซ็นทรัล ซิตี้ บางนา
เพื่อเพิ่มพื้นที่ค้าปลีก เป็นต้น

ความสำเร็จของโครงการใหม่

บริษัทได้เปิดโครงการใหม่ 1 แห่ง คือ โครงการเซ็นทรัลพลาซา พระราม 2
และเข้าซื้อโครงการเวิลด์เทรดเซ็นเตอร์กรุงเทพ เมื่อวันที่ 23 ธันวาคม 2545
และอยู่ระหว่างการก่อสร้างโครงการ เซ็นทรัลแอร์พอร์ต พลาซา เชียงใหม่ เฟส 2 บี ทั้ง 3
โครงการต้องใช้เงินลงทุนประมาณ 2,800 ล้านบาท, 6,200 ล้านบาท และ 900 ล้านบาท
ตามลำดับ ซึ่งเป็นจำนวนเงิน ค่อนข้างสูง ความสำเร็จของ 3
โครงการเหล่านี้โดยเฉพาะเซ็นทรัลพลาซา พระราม2 และเวิลด์เทรดเซ็นเตอร์ กรุงเทพ
จะมีผลกระทบต่อฐานะการเงินและผลการดำเนินงานของบริษัท

ปัจจุบันจากการเปิดโครงการเซ็นทรัลพลาซา พระราม 2 ที่ผ่านมา
บริษัทสามารถเปิดโครงการด้วยอัตราเช่าพื้นที่มากกว่า 95% และจำนวนลูกค้าเข้าใช้บริการในช่วง
2-3 เดือนที่ผ่านมาก็มีเป็นจำนวนมาก
ทำให้ฝ่ายบริหารมีความมั่นใจว่าโครงการนี้จะประสบความสำเร็จอย่างแน่นอน
ในส่วนของเวิลด์เทรดเซ็นเตอร์ กรุงเทพ
ถือว่าเป็นโครงการที่ตั้งอยู่ในทำเลที่ดีที่สุดแห่งหนึ่งของกรุงเทพ อีกทั้งโครงการเปิดดำเนินการแล้ว
และมีอัตราการเช่าพื้นที่กว่า 85 % ทำให้มีกระแสเงินสดรับจากโครงการ ดังกล่าวทันที
จึงช่วยลดความเสี่ยงในการลงทุนได้มาก

2) ความเสี่ยงในการบริหารและจัดการ

 การชะลอโครงการระหว่างการพัฒนา

โครงการของบริษัทย่อยซึ่งประกอบด้วย โครงการพระราม 9, โครงการชลบุรี, โครงการขอนแก่น
และ โครงการโคราช รวมมูลค่าทั้งสิ้นประมาณ 1,044 ล้านบาท
ได้มีการจัดหาที่ดิน/สิทธิการเช่าที่ดินมาประมาณ 3-4 ปีแล้ว
และได้ชำระค่าเช่าที่ดิน/สิทธิการเช่าไปแล้วโดยไม่ได้เริ่มการก่อสร้างอาคารแต่อย่างใด
การจะเริ่มพัฒนาโครงการเหล่านี้ใหม่จะต้องคำนึงถึงความเหมาะสมกับสภาพเศรษฐกิจและการตลาดในอนาคต
ปัจจุบันได้ทำการศึกษาเพื่อปรับปรุงรูปแบบ ส่วนประกอบ และขนาดของโครงการไปแล้วในบางส่วน
บริษัทจึงมีความเสี่ยงที่จะได้ผลตอบแทนจากเงินลงทุนในโครงการเหล่านี้ในอนาคต
อย่างไรก็ตามบริษัทได้ตั้งสำรองเผื่อมูลค่าที่ลดลงของเงินลงทุนในโครงการดังกล่าวไว้อย่างพอเพียงแล้ว

 ความต่อเนื่องของโครงการจากสัญญาเช่าที่ดินระยะยาว

บริษัทมีปัจจัยเสี่ยงเกี่ยวกับความต่อเนื่องของโครงการ
จากการที่จะไม่ได้รับการต่ออายุสัญญาเช่าที่ดินที่ตั้งโครงการ
สำหรับศูนย์การค้าบางโครงการที่บริษัทมิได้เป็นเจ้าของที่ดินแต่ได้ทำสัญญาเช่าที่ดินระยะยาวกับบริษัทในเครือ
หรือบุคคลภายนอก
โดยสำหรับที่ดินที่เช่าจากบริษัทในเครือนั้นเมื่อครบอายุตามสัญญาเช่าบริษัทคาดว่าจะสามารถต่อสัญญาออกไปได้
ได้แก่ ที่ดินที่ตั้งศูนย์การค้าเซ็นทรัลพลาซา ปิ่นเกล้า และรามอินทรา
สำหรับที่ดินที่เช่าจากบุคคลภายนอก อาทิเช่น ที่ดิน ที่ตั้งศูนย์การค้าเซ็นทรัลพลาซา ลาดพร้าว นั้น
บริษัทได้สิทธิเป็นรายแรกในการต่ออายุสัญญาอีกคราวละไม่น้อยกว่า 10 ปี